Neuvoston päätöslauselma,

annettu 22. syyskuuta 2003,

tutkimukseen investoimisesta euroopan kasvun ja kilpailukyvyn edistämiseksi

(2003/C 250/02)

EUROOPAN UNIONIN NEUVOSTO, joka

PALAUTTAA MIELEEN Lissabonissa vuonna 2000, Barcelonassa vuonna 2002 ja Brysselissä vuonna 2003 pidettyjen Eurooppa-neuvostojen päätelmät, joista

- ensimmäisessä asetettiin Euroopan unionin strategiseksi päämääräksi, että siitä on tultava maailman kilpailukykyisin tietoon perustuva yhteiskunta vuoteen 2010 mennessä,

- toisessa Eurooppa-neuvosto oli yhtä mieltä siitä, että tutkimukseen ja kehitykseen osoitettavaa kokonaisrahoitusta olisi lisättävä unionissa siten, että se olisi lähellä kolmea prosenttia BKT:stä vuoteen 2010 mennessä ja että tästä investoinnista kaksi kolmasosaa olisi saatava yksityiseltä sektorilta,

- kolmannessa kehotettiin jäsenvaltioita ryhtymään konkreettisiin toimiin komission tulevan T& K-toimintasuunnitelman pohjalta, kannustettiin jäsenvaltioita nopeuttamaan pienyrityksiä koskevan eurooppalaisen peruskirjan täytäntöönpanoa ja kehotettiin säilyttämään eurooppalaisen tutkimusalueen taustalla oleva dynamiikka sekä vahvistamaan sitä käyttämällä avointa koordinointimenetelmää esimerkiksi pyrittäessä siihen, että T& K-investointien osuus kasvaa kolmeen prosenttiin BKT:stä, tai kehitettäessä tieteen ja teknologian alan tutkijavoimavaroja;

komission tiedonannot "Kohti eurooppalaista tutkimusaluetta"(1), "Eurooppalaisen tutkimusalueen toteuttaminen"(2) ja "Lisää tutkimusta Euroopan hyväksi: Tavoitteena 3 prosenttia BKT:sta"(3) sekä eurooppalaista tutkimusaluetta koskevat neuvoston päätöslauselmat ja päätelmät, erityisesti 26.11.2002 annetut päätelmät edistymisestä eurooppalaisen tutkimusalueen kehittämisessä ja uuden sysäyksen antamisesta eurooppalaiselle tutkimusalueelle(4);

ON TYYTYVÄINEN komission tiedonantoon "Tutkimusinvestoinnit: toimintasuunnitelma Euroopalle"(5) ja HYVÄKSYY tiedonannon keskeisen viestin, jonka mukaan tarvitaan kattavia ja johdonmukaisia toimia tutkimusinvestointien lisäämiseksi ja eron kuromiseksi kiinni Euroopan tärkeimpiin kilpailijoihin nähden;

VAHVISTAA, että tutkimukseen ja teknologiseen kehittämiseen investoiminen sekä innovoinnin ja tietojen siirron edistäminen ovat olennaisia tekijöitä lisättäessä Euroopan kilpailukykyä ja toteutettaessa Lissabonin Eurooppa-neuvoston Euroopan taloudelliselle, sosiaaliselle ja ympäristöalan kehitykselle vahvistamaa strategiaa ja että erityisesti olisi edistettävä ja parannettava tutkimukseen ja innovointiin kohdistuvien yksityisten investointien edellytyksiä;

TOTEAA, että

- tutkimukseen ja kehitykseen sekä innovointiin investoiminen edistää kasvua ja työllisyyttä ottaen huomioon komission neuvostolle ja Euroopan parlamentille 27.11.2002 antaman tiedonannon ("Finanssipolitiikan koordinoinnin tehostaminen")(6) sekä 20. ja 21.3.2003 kokoontuneen Eurooppa-neuvoston päätelmät, komission 7.7.2003 antaman tiedonannon ("An Initiative for Growth: Investing in Trans European Networks and major R& D projects")(7) ja neuvoston 15.7.2003 antamat päätelmät kasvua edistävästä eurooppalaisesta toiminnasta(8) ja kyseisistä asioista parhaillaan käytävät keskustelut,

- tieteellinen ja tekninen huippuosaaminen ja tutkimuksen laatu säilyvät jatkossakin peruskriteereinä investointien lisäämiselle ja hankkimiselle tutkimuksen ja kehityksen sekä innovoinnin alalla,

- perustutkimus, laaja ja dynaaminen tietopohja, riittävät ja korkealaatuiset henkilöstöresurssit, tutkimusinfrastruktuurit ja tehokkaat tiedonsiirtomekanismit ovat välttämättömiä tietoyhteiskunnan kestävälle kehitykselle,

- laajat politiikan yhdistelmät, jotka on mukautettu kansallisiin ja alueellisiin yhteyksiin ja joissa on yhdistetty taloudellisia kannustimia ja toimenpiteitä perusedellytysten parantamiseksi, ovat tarpeen tutkimuksen ja kehityksen yksityisen investoinnin edistämiseksi siten, että otetaan huomioon pk-yritysten ja erityisesti uusien innovatiivisten pk-yritysten ja spin-off-yritysten erityistarpeet samoin kuin suurempien yritysten erityistarpeet,

- 3 prosentin tavoitteen saavuttamiseksi tarvitaan T& K-strategioiden kehittämistä ja Euroopan alueiden rajat ylittävän kumppanuuden edistämistä tukevaa politiikkaa, jossa pk-yritysten tarpeet otetaan huomioon,

- pk-yrityksillä voisi olla merkittävä asema tutkimukseen ja innovointiin käytettävien varojen lisäämisessä ja työllisyyden edistämisessä,

- lukuisten julkisten rahoitusvälineiden innovatiivinen ja tehokkaampi käyttö EU:ssa ja kansallisella tasolla sekä rakennerahastojen käytön helpottaminen ja edistäminen tutkimuksen ja kehityksen tukemisessa, ovat avaintekijöitä tutkimukseen ja innovointiin käytettävien varojen lisäämisessä,

- valtiontukea koskevien sääntöjen yksinkertaistaminen ja nykyaikaistaminen voi helpottaa jäsenvaltioiden pyrkimyksiä suunnata valtiontuki uudelleen yhteistä etua koskeviin tavoitteisiin, joita ovat esimerkiksi tutkimus ja kehitys ja pk-yritykset,

- tässä yhteydessä on jatkettava toimia yhteyksien tiivistämiseksi muiden eurooppalaisten yhteistyöaloitteiden, kuten Euroopan tieteen ja tekniikan yhteistyöohjelman (COST), Eurekan ja Euroopan tiedesäätiön (ETS) kanssa;

KEHOTTAA jäsenvaltioita, liittyviä valtioita ja komissiota

- käyttämään avointa koordinointimenetelmää Eurooppa-neuvoston ja neuvoston vahvistamien suuntaviivojen mukaisesti toimintasuunnitelman täytäntöönpanon tukemiseksi ja 3 prosentin tavoitteen saavuttamiseksi ja halutessaan käyttämään vapaasti valittuja kansallisia laadullisia ja/tai määrällisiä tavoitteita,

- käyttämään CRESTiä operatiivisena rajapintana avoimen koordinointimenetelmän määrittelyssä ja täytäntöönpanon valvonnassa 3 prosentin tavoitteen suhteen, jotta siitä tulisi nopeasti operatiivinen, ja tiedostamaan, että CRESTin toiminnan on oltava tältä osin aktiivisessa yhteydessä muihin parhaillaan toteutettavien kilpailukyvyn parantamiseen tähtääviin toimiin,

- kehittämään tutkijoiden koulutusta, edistämään ja monipuolistamaan uramahdollisuuksia ja luomaan tutkijoille kannustimia, joilla pyritään houkuttelemaan Euroopan unioniin korkeatasoisia tutkijoita ja pitämään heidät Euroopan unionissa, sekä lisäämään liikkuvuutta poistamalla sitä jatkuvasti haittaavat esteet ja erityisesti lisäämään yksityisen ja julkisen sektorin välistä liikkuvuutta,

- lisäämään pääoman ja lainan saannin mahdollisuuksia tutkimuksen ja innovoinnin rahoittamiseksi erilaisten toimenpiteiden avulla siten, että erityistä huomiota kiinnitetään pk-yritysten tarpeisiin uusilla ja perinteisillä aloilla ja uusien innovatiivisten pk-yritysten ja spin-off-yritysten tarpeisiin,

- kehittämään Euroopan riskipääomamarkkinat ja lisäämään Euroopan investointipankin ja Euroopan investointirahaston aloitteiden ja kansallisten aloitteiden toisiaan täydentävyyttä ottaen erityisesti huomioon pk-yritysten tarpeet,

- edistämään uusien teknologioiden kehitystä ja käyttöä tukevaa ympäristöä ja parantamaan sosiaalisia, verotuksellisia ja hallinnollisia perusedellytyksiä, jotta Euroopan unioni olisi yksityisten investointien kannalta houkuttelevampi ja jotta tuettaisiin korkean teknologian yritysten perustamista ja kasvua,

- kannustamaan ja kehittämään uusia aloitteita, joiden tarkoituksena on lisätä yhteistyötä alan teollisuuden ja julkisen tutkimuksen välillä ja siten parantaa teknologian siirron tehokkuutta ja julkisen ja yksityisen sektorin välisiä rajat ylittäviä yhteyksiä esimerkiksi tukemalla osaamiskeskuksia ja -verkostoja, tutkimusinfrastruktuureja ja teollisuusklustereita,

- tarkastelemaan mahdollisuutta lisätä rakennerahastojen käyttöä tutkimuksen, kehityksen ja innovoinnin tukemisessa pitäen mielessä, että näiden rahastojen tehtävänä on edistää sosiaalista ja taloudellista yhteenkuuluvuutta, ja ottaen huomioon eri alueiden erilaiset tarpeet ja mahdollisuudet, liittyvien valtioiden alueet mukaan luettuina,

- kannustamaan opiskelijoiden ja tutkijoiden yrittäjyyttä,

- edistämään tietoisuutta teollis- ja tekijänoikeuksista sekä koulutustoimia, jotka kohdistuvat erityisesti julkisiin tutkimuslaitoksiin ja pk-yrityksiin;

KEHOTTAA komissiota

- jatkamaan aloitteitaan valtiontukea koskevien sääntöjen ja menettelyjen yksinkertaistamiseksi ja nykyaikaistamiseksi sekä tarkastelemaan tutkimuksen ja kehityksen uusia suhteita tuotantoprosesseihin ottaen huomioon tutkimus- ja kehitystoiminnan nykyaikaisemman ja yhdenmukaisemman määritelmän ja uusien innovatiivisten yritysten erityistarpeet,

- tukemaan, jäsenvaltioita kuullen, eurooppalaisten teknologian yhteistyöelinten perustamista tietyillä teknologian avainaloilla ja siten edistämään tehokasta julkisen ja yksityisen sektorin kumppanuutta tutkijayhteisön, teollisuuden ja pk-yritysten yhdistysten, rahoituslaitosten, käyttäjien ja politiikantekijöiden parissa strategisen agendan kehittämiseksi johtaville teknologioille sekä tutkimus- ja innovaatiotoiminnan mobilisoimiseksi,

- kasvun ja kilpailukyvyn strategisen lähestymistavan kehittämisen puitteissa antamaan neuvostolle vuosittain, vuodesta 2004 lähtien, kertomuksen, jossa käsitellään edistymistä 3 prosentin tavoitteen saavuttamisessa, toimintasuunnitelman täytäntöönpanoa ja avoimen koordinointimenetelmän käyttöä sekä osoitetaan jäljellä olevat esteet ja ongelmat ja mikäli tarkoituksenmukaista tarvittavat uudet toimet.

(1) Asiak. 5643/00 RECH 2 ATO 6.

(2) Asiak. 12214/00 RECH 95 ATO 60.

(3) Asiak. 12044/02 RECH 146.

(4) Asiak. 14913/02 RECH 186.

(5) Asiak. 8860/03 RECH 75 + ADD 1.

(6) Asiak. 14997/02 UEM 62.

(7) Asiak. 11343/03 ECOFIN 216 FIN 321 ECO 153 TRANS 187 ENER 217 RECH 121.

(8) Asiak. 11463/03 PV/CONS 43 ECOFIN 222 Liite I.